kardosdrur/scandi-wiki huggingface dataset:
Atlas (måne)

Atlas er en af planeten Saturns måner: Den blev opdaget den 12. november 1980 ved hjælp af billeder fra Voyager-programmet, og lige efter opdagelsen fik den den midlertidige betegnelse 1980 S 28. I 1983 vedtog den Internationale Astronomiske Union at opkalde månen efter Atlas fra den græske mytologi. Der ud over kendes månen også under betegnelsen Saturn XV.

Atlas ser ud til at være en hyrdemåne for A-ringen i Saturns system af planetringe. Desuden har man i 2004 opdaget en ganske svag ring indenfor Atlas' omløbsbane; denne ring har fået den midlertidige betegnelse R/2004 S 1.

Nærbilleder af Atlas, taget af rumsonden Cassini, viser Atlas med en kraftig udvækst langs månens ækvator.

Saturns måner
Ekssikator

En ekssikator (eller ekssikkator) er en glasbeholder, der benyttes i kemilaboratorier til tørring af faste stoffer. Dette sker ved afdampning af vand og organiske opløsningsmidler ved hjælp af undertryk (vakuum).

Ekssikkatoren består af en skålformet underdel og et låg. For at kunne evakuere beholderen skal de to dele slutte tæt sammen, og der benyttes derfor enten en gummiring eller vacuumfedt imellem de to dele for at forhindre, at der trænger luft ind. Ekssikkatoren tilsluttes en pumpe, som pumper den fri for luft. 

Dette sker typisk ved, at pumpen forbindes via en slange til en studs på toppen af ekssikkatoren. Studsen kan ofte lukkes, når ekssikkatoren er evakueret, således at ekssikkatoren også kan benyttes til opbevaring af stoffer, uden at pumpen hele tiden er tændt.

I bunden af ekssikkatoren ligger typisk et tørremiddel, som suger vand. Det kan f.eks. være calciumklorid eller kieselgel.

Fordelen ved at bruge en ekssikkator er, at afdampningen af solventer sker hurtigere ved lavere tryk. Desuden forhindres urenheder i at komme ned i stoffet under afdampningen.

Laboratorieudstyr
Hornsherred

Hornsherred er en sjællandsk halvø mellem Roskilde Fjord og Isefjorden. Den største, nordlige del af halvøen hører til Frederikssund Kommune, mens Lejre Kommune har den sydlige del af halvøen. 

Fra 1970 og frem til Kommunalreformen i 2007 lå Jægerspris, Skibby og Bramsnæs kommuner på halvøen.

Halvøen har navn efter Horns Herred, der udgør den nordlige del af den. Den sydlige del af halvøen var med i Voldborg Herred.

Se også 
Horns Herred (Jylland)
Horns Herred (Sjælland)

Halvøer i Danmark
Frederikssund Kommunes geografi
Lejre Kommunes geografi
Charles tante

Charles tante er en dansk komediefilm fra 1959, med manuskript af Arvid Müller og instruktion af Poul Bang.

Filmen er bl.a. blevet optaget på Lindholm ved Gevninge.

Handling 

De to unge jurastuderende Charles Schmidt (Ove Sprogøe) og Peter Ahlevig (Ebbe Langberg) vil meget gerne vække to yndige pigers interesse (Ghita Nørby og Annie Birgit Garde), og da Charles tante, der skal fungere som anstandsdame, ikke ankommer som ventet, hyrer de en ven, Grev Ditlev Lensbye (Dirch Passer), til at spille Charles' tante, Donna Lucia d'Alvadorez fra Brasilien. Pigerne bliver hurtigt glade for den sjove tante og fatter slet ikke mistanke. I hvert fald ikke til at begynde med. Da den rigtige tante (spillet af Birgitte Federspiel) dukker op alligevel, sammen med sin selskabsdame (Susse Wold) bliver situationen yderligere kompliceret.

Medvirkende 
 Dirch Passer - Stud. jur. Ditlev Lensbye, greve - "Charles tante"
 Ove Sprogøe - Stud. jur. Charles Smith
 Ebbe Langberg - Stud. jur. Peter Ahlevig
 Ghita Nørby - Laura Hornemann - Lohmann's niece
 Annie Birgit Garde - Lone Hornemann - Lohmann's niece
 Hans W. Petersen - Ludvig Lohmann, etatsråd - onkel til Laura og Lone
 Holger Juul Hansen - Frederik Ahlevig, ritmester - Peters far
 Birgitte Federspiel - Donna Lucia Dalvadorez - Charles' tante
 Susse Wold - Henriette, selskabsdame til Dalvadorez
 Keld Markuslund - Olufsen, gartner og altmuligmand
 Vivi Svendsen - Kristine, kokkepige
 Børge Møller Grimstrup - Kusk for Charles tante
 Alfred Arnbak - Mortensen
 Emil Hallberg - Tjener på Café
 Mogens Pedersen - Mand med telegram på stationen
 Ernst Meyer - Gæst på Café
 Hugo Herrestrup - Gæst på Café
 Verner Tholsgaard - Student på Regensen
 Peter Marcell

Referencer

Eksterne henvisninger 
 

Komediefilm fra Danmark
Danske film fra 1959
Film instrueret af Poul Bang
Dansksprogede film
Elefanter på loftet

Elefanter på loftet er en dansk/amerikansk film fra 1960, instrueret af Peer Guldbrandsen efter manuskript af Sidney Pink.

Medvirkende
Dirch Passer
Ove Sprogøe
Avi Sagild
Bjørn Watt Boolsen
Kirsten Passer

Eksterne henvisninger 
 

Amerikanske film fra 1960
Danske film fra 1960
Film instrueret af Peer Guldbrandsen
Prometheus (måne)

Prometheus er en af planeten Saturns måner: Den blev opdaget i oktober 1980 ved hjælp af billeder fra rumsonden Voyager 1, og fik den midlertidige betegnelse 1980 S 27, men i 1985 besluttede den Internationale Astronomiske Union at opkalde månen efter titanen Prometheus fra den græske mytologi. Der ud over kendes månen også under betegnelsen Saturn XVI (XVI er romertallet for 16).

Prometheus er en temmelig aflang lille måne; 68 kilometer hvor den er smallest, og 148 kilometer på den "lange led". Den har en mængde dale og forhøjninger, og man kan se 20 kilometer store kratre efter meteorit-nedslag. Prometheus har dog ikke nær så mange kratre som dens nærmeste "naboer", månerne Epimetheus, Janus og Pandora. Den meget lave massefylde og forholdsvis høje albedo tyder på at Prometheus består af en meget porøs form for is. Disse tal er dog noget usikre, så denne teori mangler endnu sin endelige bekræftelse.

Prometheus fungerer som hyrdemåne for F-ringen i Saturns system af planetringe. Nye billeder fra rumsonden Cassini viser at Prometheus med sin gravitation skaber små bugtninger og "klumper" langs F-ringen ved at "stjæle" støv og andet materiale fra ringen.

Saturn-månen Prometheus må ikke forveksles med småplaneten 1809 Prometheus.

Saturns måner
Pandora (måne)

Pandora er en af planeten Saturns måner: Den blev opdaget i oktober 1980 ved hjælp af billeder fra rumsonden Voyager 1, og fik lige efter opdagelsen den midlertidige betegnelse 1980 S 26. I 1985 besluttede den Internationale Astronomiske Union at opkalde denne måne efter urkvinden Pandora fra den græske mytologi, og der ud over kendes månen også under betegnelsen Saturn XVII (XVII er romertallet for 17).

Pandora er den yderste hyrdemåne for F-ringen i Saturns system af planetringe. Den har flere kratre end den nærliggende måne Prometheus, herunder mindst to kratre med en diameter på 30 kilometer. Til gengæld er der ingen lineære højderygge eller dale.

Ud fra den meget lave massefylde og relativt høje albedo gætter man på at Pandora består af en meget porøs form for is, men disse data er behæftet med stor usikkerhed, så denne teori venter på en endegyldig bekræftelse.

Saturn-månen Pandora må ikke forveksles med småplaneten 55 Pandora.

Saturns måner
Lee Child

Lee Child, født 29. oktober 1954 i Coventry, England, er en engelsk spændingsforfatter, han er for nuværende bosat i New York, USA, 2005.

Alle hans bøger er centreret omkring den fiktive person, tidligere MP major, US Army, Jack Reacher.

Kort biografi 
 1974 – studerede jura i Sheffield, England.
 1976 – deltidsarbejde i teatre.
 1977 – ansat ved Granada Television, som instruktør. 
 1995 – afskediget fra Granada Television, på grund af omstrukturering. 
 1998 – flytter til USA.

Bibliografi, skønlitteratur 
 Killing Floor (1997) – Oversat til dansk, Falske værdier
 Die Trying (1998) – Oversat til dansk, Døden nær
 Tripwire (1999) – Oversat til dansk, Skjult identitet
 Running Blind / The Visitor  i UK (2000)
 Echo Burning (2001)
 Without Fail (2002)
 Persuader (2003)
 The Enemy (2004)
 One Shot (2005)
 The Hard way (2006) – Oversat til dansk, Koldt og kontant
 Bad Luck and Trouble (2007) – Oversat til dansk, Sort uheld
 Nothing to Lose (2008)
 Gone Tomorrow (2009) - Oversat til dansk, Jaget vildt
 61 Hours (2010) - Oversat til dansk, 61 timer
 Worth Dying For (2010) - Oversat til dansk, Værd at dø for
 The Affair (2011) - Oversat til dansk, En dyr affære
 A Wanted Man (2012) – Oversat til dansk, Den rette mand
 Never go Back (2013) – Oversat til dansk, Ingen vej tilbage
 Personal (2014) – Oversat til dansk, Rent personlig
 Make Me (2015) – Oversat til dansk, Hårdt prøvet
 Night School (2016) – Oversat til dansk, Lærepenge
 The Midnight Line (2017) – Oversat til dansk, Under dække
Past Tense (2018) – Oversat til dansk, Bytteleg
Blue Moon (2019) – Oversat til dansk, Uden varsel
The Sentinel (2020) - Endnu ikke oversat til dansk (September 2020)

Bibliografi, faglitteratur 
 Close to Home: Revelations and Reminiscences af North Carolina forfattere (1996, medforfatter)

Udmærkelser 
 Anthony Award, for hans første bog Killing Flooor
 The Barry Award 1998 i kategorien Bedste debut roman for romanen Killing Flooor
 Thumbing Good Read Award fra W.H. Smith
 The Barry Award 2005 i kategorien Bedste roman for romanen The Enemy

Eksterne henvisninger 

 Officiel hjemmeside
 Fan side

Romanforfattere fra England
Thrillerforfattere fra Storbritannien
Personer fra Coventry
Birger Pedersen

Birger Pedersen (født 29. juni 1950) er en tidligere landsholdsspiller i fodbold. Han opnåede 14 A-landskampe for Danmarks fodboldlandshold og scorede et enkelt mål. I 1971 blev han kåret til Årets Fodboldspiller i Danmark.

Blandt de klubber han spillede i kan nævnes:
 Hvidovre IF

Eksterne henvisninger 
 

Fodboldspillere fra Danmark
Årets Fodboldspiller i Danmark
Bonus pater

Bonus pater familias  (lat. for "den gode familiefader"), ofte forkortet til bonus pater, er et juridisk gennemsnitsmenneske; en fiktiv person, som ville handle fornuftigt i en given situation.

Almindeligvis vil man som skadevolder pådrage sig erstatningsansvar, hvis man i den givne situation handler mere skødesløst end en bonus pater, dvs. uagtsomt eller med forsæt. Hvis man derimod opfører sig korrekt, er der tale om et hændeligt uheld, og her er man ikke erstatningsansvarlig.

Udøvere af særlige professioner er underlagt et strengere ansvar, et såkaldt professionsansvar, hvor uagtsomhedsnormen er skærpet, og vedkommende skal således ikke bedømmes i forhold til den almindeligt fornuftige person (bonus pater), men i forhold til andre personer inden for det specifikke område. Eksempler på sådanne professionsområder er advokater, revisorer, landinspektører og ejendomsmæglere. Skadevolderen skal her bedømmes i forhold til den almindelige gode faglige standard inden for området – fx den almindeligt gode advokat. Der sammenlignes ikke med den dygtigste udøver inden for området. En undtagelse hertil er klagesager i Sundhedsvæsnet, hvor der netop sammenlignes med den dygtigste udøver af faget – en såkaldt "optimus vir"-standard.

I lovgivningen kan der være fastsat et objektivt ansvar, hvor man ikke ser på graden af skyld (culpa) hos den enkelte skadevolder, men blot nøjes med at se, om der er konstateret en skade. Dette gælder f.eks. nogle områder inden for færdselslovgivningen.

Bonus pater bruges sjældent i culpa-vurderinger længere. Man lægger i stedet vægt på, hvilken opførsel diverse retskilder forventer.

Kilder

Kildehenvisninger

Kilder
 
Jura
Retsvidenskab
Juridiske begreber
Erik Lykke Sørensen

Erik Lykke Sørensen (født 22. januar 1940) er en dansk tidligere landsholdsmålmand i fodbold.

Karriere 
Han blev født i Odense, og han fik senere sit gennembrud i den lokale klub B1913 i den danske amatør-klubturnering, hvor ingen (semi)professionelle måtte deltage. Han fik sin debut for det danske fodboldlandshold i juni 1963 og spillede fem af Danmarks syv kampe i den succesfulde kvalifikation til European Nations' Cup 1964. Før turneringen skrev Sørensen under på en professsionel kontrakt, og han måtte derfor ikke deltage ved turneringen.

Han skrev under med den skotske klub Greenock Morton. Mortons cheftræner Hal Stewart havde oprindeligt i tankerne at hente en anden dansk keeper, men blev i stedet tilrådet at hente Sørensen.  Fra 1963 til 1967 spillede Sørensen 102 ligakampe for Morton.

I 1967 blev han solgt for £25.000 til de skotske rivaler Rangers. Herfor spillede han 30 kampe, før han returnerede til Morton i 1970. Da Dansk Boldspil-Union ophævede forbuddet mod at anvende professionelle spillere kom Sørensen atter i aktion i maj 1971, hvilket var otte år efter sin debut. Han spillede yderligere fem kampe for landsholdet, herunder en 1-0-sejr over Skotland, før han stoppede sin landsholdskarriere i juni 1971. Han forlod Morton i 1973 efter i alt 173 ligakampe for klubben.
 
I midterne af 1970'erne var han i en kortere periode cheftræner for Morton. Han spillede ydermere for den danske amatørklub Svendborg fB i slutningen af 1970'erne.

Referencer

Eksterne henvisninger 
 

Fodboldspillere fra Danmark
Fodboldspillere fra B 1903
Fodboldspillere fra Greenock Morton F.C.
Fodboldlandsholdsspillere fra Danmark
Broderfællesskabet i Taizé

Broderfællesskabet i Taizé er et økumenisk kristent kommunitet af mænd i Taizé, Saône-et-Loire, Frankrig, begyndt af Broder Roger i 1940.

Kommunitet 

Kommunitetet i Taizé blev begyndt af Broder Roger i 1940, som forblev dets prior indtil sin død i 2005. 

Kommunitetet består i dag af omkring hundrede brødre fra mange forskellige lande – med katolske og forskellige protestantiske baggrunde. I hjertet af brødrenes liv er bønnen: Tre gange om dagen samles de i den store Forsoningskirke til bøn. Mange unge mennesker fra hele verden besøger Taizé for at deltage i de internationale møder med andre unge. De kommer som regel en uge ad gangen; typisk fra marts til november og specielt under sommeren.

Brødrene velkommer mennesker fra mange forskellige baggrunde og kulturer. Enkle meditative sange/ bønner og bibelver synges og læses på forskellige sprog under bønnen. På denne måde kan alle genkende og forstå noget.

Brødrene ønsker ikke at skabe en "bevægelse" om dem selv, men søger at hjælpe dem som kommer og hjælpe dem til at tage tilbage til dér hvor de bor. Derfor lægges der, specielt sidst på ugen, vægt på at tage tilbage til ens lokale kirke, menighed, nærmiljø, og der opfordres til at leve en "Pilgrimsfærd for tillid på jord" sammen med andre.

Kommunitetets hjemmeside tilbyder blandt andet refleksioner, bønner og sange som hjælp til at leve denne pilgrimsfærd – og opdateres løbende med nyheder fra "Pilgrimsfærden for tillid på jorden" rundt om i verden.

Siden Broder Rogers død har Broder Alois været prior for kommunitetet. Broder Roger valgte ham som sin efterfølger otte år før sin død.

Dagsrytme 
En typisk dag i Taizé: 
 Morgenbøn
 Morgenmad
 Store bibelstudiegrupper med en bror
 Små gruppediskusioner
 Middagsbøn
 Frokost
 Valgfri sangøvelse
 Praktisk arbejde
 Te og Workshops
 Aftensmad
 Aftenbøn

Eksterne henvisninger 

 Broderfælleskabets hjemmeside – findes bl.a. på dansk

Økumeni
Organisationer fra Frankrig
Aurelian

Lucius Domitius Aurelianus (9. september 214 eller 215 – september-oktober 275), kendt som Aurelian, var romersk soldaterkejser i årene 270 – 275, af mange regnet for én af de betydeligste af militæranarkiets herskere, som medvirkede til at stoppe forfaldet. 

Hans baggrund er uklart belyst, han synes at have været en bondesøn fra Serbien eller Ungarn, som tjente sig op gennem hæren og udmærkede sig under kampene mod germanerne. Han deltog i mordet på Gallienus i 268 og fik derefter en fremtrædende stilling under Claudius 2. Gothicus, bl.a. spillede han en hovedrollen i sejren over goterne året efter. Efter et kort mellemspil (Quintilius) blev han kejser ved Claudius' død i 270.

Aurelians regering betød en samling af riget efter den forudgående voldsomme opløsningsproces. I 272 angreb og knuste han fyrstendømmet Palmyra i Mesopotamien, hvis dronning Zenobia havde prøvet af løsrive alle Roms mellemøstlige provinser. På et nyt felttog i 273 besejrede han de galliske kejsere og indlemmede atter Britannien, Gallien og Spanien under rigsstyret. Efter voldsomme kampe lykkedes det at drive de germanske stammer tilbage fra Italien, men han måtte dog i 273 afstå kontrollen over Dacia til germanerne for at få fred for angreb, den første større landsafståelse til barbarerne. Desuden lod han påbegynde den første store bymur omkring Rom i flere århundreder, rester af den står endnu. 

Indadtil styrede han hårdt og fast, slog ned på korruption og søgte at håndhæve en kraftig disciplin blandt soldater og officerer, han blev derfor opfattet som streng, men retfærdig. For at øge samlingen om kejsermagten ophøjede han i 274 soldyrkelsen (Sol Invictus) til officiel religion i Rom. Han myrdedes uden for Byzans af en officerssammensværgelse som følge af intriger fra en sekretær, som frygtede at blive straffet for korruption. Hans død regnedes for et stort tilbageslag, men hans styre blev dog begyndelsen til genoprettelsen af riget under Diocletian.

Den franske by Orléans (Aurelians) er opkaldt efter ham.

Kejsere fra Romerriget
Tjek fødselsår
Københavns Stift

Københavns Stift er et stift, der omfatter Københavns Kommune, Frederiksberg Kommune og Bornholms Regionskommune. Desuden er Amager kommunerne  Tårnby og  Dragør medtaget i stiftet. Hovedkirken er Vor Frue Kirke eller Domkirken i København. Stiftet oprettedes i 1922 da Sjællands Stift blev delt i Roskilde Stift og Københavns Stift.

Stiftets biskop er fra 1. september 2009 Peter Skov-Jakobsen.

Stiftet består af 9 provstier, 107 pastorater og 119 kirker.
 Amagerbro Provsti
 Amagerland Provsti
 Bispebjerg-Brønshøj Provsti
 Bornholms Provsti
 Frederiksberg Provsti
 Holmens og Østerbro Provsti
 Nørrebro Provsti
 Valby-Vanløse Provsti
 Vor Frue-Vesterbro Provsti

Københavns bisperække 
Københavns bisperække kan siges at begynde i 1537, hvor Peder Palladius bliver Sjællands biskop. Sjællands biskop residerede i København, men Roskilde Domkirke var stiftets domkirke.

Denne ordning varede til 1922, hvor Roskilde og Københavns stifter blev oprettet. Bisperækken for Sjællands stift opregner bisperne i denne periode.

 1922-34 Harald Ostenfeld
 1934-60 Hans Fuglsang-Damgaard
 1960-75 Willy Westergaard Madsen
 1975-92 Ole Bertelsen
 1992-2009 Erik Norman Svendsen
 2009- Peter Skov-Jakobsen

Stiftamtmænd 
 1922–1932 Christian Emil Anker Ammentorp
 1935–1952 Kresten Haugen-Johansen
 ...
 siden 2007  Helle Haxgart

Ekstern henvisning 
 Københavns Stift
 Erik Norman Svendsen stopper som biskop
 Peter Skov Jakobsen valgt til biskop i Københavns stift

 
Etableret i 1922
Alexander Severus

Marcus Aurelius Severus Alexander (født 1. oktober 208, død 17. marts 235) kendt som Alexander Severus var romersk kejser og den sidste hersker af det severiske dynasti.

Han var af kejserinde Julia Domnas slægt og fætter til Heliogabalus. Efterhånden som dennes styre blev stadig mere outreret, søgte bedstemoderen Julia Mæsa at lancere Alexander som medregent og kommende kejser, hvad der førte til gnidninger med fætteren. Efter mordet på denne indsattes Alexander endelig som enekejser, men reelt under formynderskab af moderen Julia Mamæa.

I samtlige kilder skildres Alexander som en hæderlig ung mand med religiøse og intellektuelle interesser; han interesserede sig for en retfærdig retspleje og viste tolerance over for kristendommen, ligesom han foretog byggeaktiviteter. Han synes dog også at have været svag og uden erfaring som hersker og mistede derfor snart autoritet over for hæren, ikke mindst fordi han lod sig dominere af moderen. Hans indenrigsstyre plagedes af soldatermytterier og stadige lønkrav, og hans bedste rådgiver, juristen Ulpian, myrdedes af oprørere i 228.

Det blev udenrigspolitikken, som fældede Alexanders styre. Ved det Nypersiske Riges skabelse og Sassanidernes fremstød i øst måtte han selv tage ledelsen af et felttog 231-33 som standsede fjenden, men også blotlagde hans mangel på militærevner. Da germanerne derefter brød igennem i Europa, søgte han først at tage kampen op, men prøvede så at betale dem for at indstille kampen. Det førte til åbent mytteri i hæren, og han blev myrdet sammen med moderen i en lejr uden for det nuværende Mainz. Hans død gav stødet til det egentlige soldateranarki.

Ekstern henvisning 
 www.roman-emperors.org/alexsev.htm

Kejsere fra Romerriget
Sankt Olai Kirke

Sankt Olai Kirke kan referere til en af flere kirker, der er indviet til Olav den Hellige:

 Sankt Olai Kirke (Hjørring)
 Sankt Olai Kirke (Helsingør) – domkirke siden 1960
 Sankt Olai Kirke (Kalundborg) – en kirke der nu er nedrevet
 Sankt Olai Kirke (Øster Egesborg)
 Sankt Olai Kirke (Norrköping) – i Sverige
Bangsbo Museum

Bangsbo Museum ligger i Bangsbo Skov i den sydvestlige del af Frederikshavn. Museet har til huse i den gamle Bangsbo Hovedgård, som har ført en omskiftelig tilværelse, både arkitektonisk og ejermæssigt.

Siden 1364, hvor Bangsbo blev nævnt første gang i et brev af 13. april, er der et utal af gange blevet bygget op og revet ned, og 49 gange er der udfærdiget et nyt ejerbrev. 

I dag er alle bygningerne indrettet til udstillingsbrug. I søfarts-afdelingen har man udstillet Ellingåskibet, der er dateret til 1163, flere andre andre marinearkæologiske fund samt skibsmodeller og motorer. Ladegårdens nordlænge rummer Det Jyske Modstandsmuseum, som efter en omfattende nyopstilling blev indviet 4. maj 2000. Den stråtækte bindingsværkslade huser en unik vognsamling. Hovedbygningens tre fløje rummer by- og lokalhistorie samt almue- og klunkestue, empiresal og riddersal, som benyttes til skiftende særudstillinger. Desuden vises Nordeuropae største samling af hårkunst, dvs. smykker o.lign. fremstillet af menneskehår. 

Bangsbo Museum er i dag en del af Nordjyllands Kystmuseum.

Oversigt over museets udstillinger og tilknyttede funktioner 
Bangsbo museum og arkiv
Boolsens Stenhave
By- og lokalhistorie
Det Jyske Modstandsmuseum
Hårkunst
Marinarkæologi
Søfartssamling
Vognsamling

Eksterne henvisninger
 Bangsbo Museums hjemmeside
 Nordjyllands Kystmuseums hjemmeside

Bygninger, konstruktioner og anlæg i Frederikshavn
Museer i Region Nordjylland
Guldfeber (flertydig)

Guldfeber har flere betydninger:
 Guldfeber i betydningen søgen efter guld
 Guldfeber (film), en film med Charlie Chaplin fra 1925. Originaltitel Gold rush.
 Guldfeber er titlen på en roman af forfatteren Karen Cushman
 Guldfeber er titlen på en bog om de olympiske lege i Athen 2004, skrevet af journalisterne Allan Wahlers og Kurt Stjernholm Riisberg
Vor Frue Provsti

Vor Frue Provsti var et provsti i Københavns Stift. Provstiet lå i Københavns Kommune. Den 1. januar 2012 blev Vor Frue Provsti nedlagt og slået sammen med Vesterbro Provsti under navnet Vor Frue-Vesterbro Provsti.

Vor Frue Provsti bestod af 5 sogne med 7 kirker, fordelt på 4 pastorater.

Pastorater

Sogne

Kilde 
 Provstiportalen 

Tidligere provstier i Københavns Stift
Indre By (København)
Ophørt i 2011
Kebab

Kebab er et persisk ord, der betyder grillet kød. I starten brugte man kun lammekød til at lave kebab med, men i dag bruges der ofte lammekød og oksekød blandet sammen. I dag spises det mange steder som fastfood i hele verden, men denne anvendelse har sine problemer, da selve ideen med kebab i en traditionel sammenhæng kræver meget tid og indsats, og derfor nærmere er slow food. I Tyrkiet er det kunst at lave en god kebab, og i bl.a. Urfa kan man uddanne sig til "kebabsvend". Denne titel henviser til, at man ikke er egentlig kok, men udelukkende beskæftiger sig med kød, som tilberedes.

Shish kebab 
Shish kebab (tyrkisk: Şiş Kebap, Çöp Şiş) består af kødstykker, ofte lam eller okse, grillet på spyd med forskellige grøntsager imellem.

Döner kebab 
Frit oversat betyder döner kebab roterende grillet kød. "Yaprak Döner" ("yaprak" betyder blad) henviser til metoden, hvorpå rullen opbygges. En döner er opbygget med marinerede "blade" eller skiver af kød. Kødet er oftest af høj kvalitet.

Döner kebab, som den kendes i dag, har sin oprindelse i Bursa, Tyrkiet, fra ca. 1853. Ideen med döner består i, at saften og kraften fra det tilberedte kød ikke skal forsvinde ned i ilden, som det kan ske fx ved vandret tilberedning. Derfor bruges løsningen med et oprejst spyd, hvor bunden derfor oftest er saftigst.

Kødets oprindelse varierer alt efter geografien. Det kød, der indgår i en döner, vælges normalt ud fra områdets landbrugsmæssige struktur, så der anvendes lam i områder med meget fåreavl etc.

Se også 
Græsk gyros og Tyrkiske shawarma er regionale udgaver af det samme.

Kødretter
Mad fra Tyrkiet